Document ID: 31992R0601

Nõukogu määrus (EMÜ) nr 601/92,
2. märts 1992,
Albaaniast, Eesti Vabariigist, Läti Vabariigist ja Leedu Vabariigist pärinevate teatavate tekstiiltoodete impordi eelkontrollisüsteemi kehtestamise kohta
EUROOPA ÜHENDUSTE NÕUKOGU
võttes arvesse Euroopa Majandusühenduse asutamislepingut, eriti selle artiklit 113,
võttes arvesse komisjoni ettepanekut
ning arvestades, et:
ühendus ja selle liikmesriigid kinnitasid Brüsselis 27. augustil 1991. aastal Euroopa poliitilise koostöö raames peetud ministrite erakorralisel nõupidamisel otsust luua diplomaatilised suhted Eesti Vabariigi, Läti Vabariigi ja Leedu Vabariigiga (edaspidi "Balti vabariigid") ning rõhutasid valmisolekut kaasa aidata nende riikide majanduslikule ja poliitilisele arenemisele; ühenduse ja Nõukogude Sotsialistlike Vabariikide Liidu vahel 3. juunil 1991. aastal sõlmitud tekstiiltoodetega kauplemise lepingu [1] sätteid ei ole enam nendest kolmest riigist pärinevate tekstiiltoodete suhtes kohaldatavad;
kooskõlas nõukogu 23. septembril 1991 kinnitatud volitustega pidada ühenduse ning Albaania vahelise kaubandus- ja koostöölepingu läbirääkimisi on ühendusel kavas selle riigiga sõlmida ka tekstiiltoodetega kauplemise leping;
kuni Albaania ja Balti riikidega kahepoolsete tekstiiltoodetega kauplemise lepingute sõlmimiseni tuleks teatavate tekstiiltoodete importimise korral, sealhulgas nende toodete puhul, mille suhtes kohaldatakse majandusliku mõjuga välistöötlemistoiminguid, ette näha ühenduse eelkontroll; sel juhul tuleks kõnealused tooted lubada vabasse ringlusse ühtse impordidokumendi esitamisel; selle dokumendi peavad välja andma liikmesriikide asutused teatava tähtaja jooksul pärast seda, kui importija on esitanud deklaratsiooni või lihttaotluse; nimetatud impordidokumenti võib kasutada ainult impordikorra muutmiseni;
käesolevas määruses ettenähtud eelkontrollisüsteem ei mõjuta riikliku kaubandusega maadest pärit impordi ühiseid eeskirju käsitleva nõukogu 30. juuni 1982. aasta määruse (EMÜ) nr 1765/82 [2] ega ühenduse tasandil liberaliseerimata riikliku kaubandusega maadest pärit toodete impordikorda käsitleva nõukogu 14. novembri 1983. aasta määruse (EMÜ) nr 3420/83 [3] sätete kohaldamist;
selle korra alusel nendest riikidest imporditud tekstiiltoodete päritolu kindlaksmääramine ja päritolukontrolli kord peavad olema kooskõlas ühenduses kehtivate asjakohaste eeskirjadega;
liikmesriikide ja komisjoni vahelise võimalikult täpse teabevahetuse tagamine ühenduse kontrolli tulemuste kohta on ühenduse huvides,
ON VASTU VÕTNUD KÄESOLEVA MÄÄRUSE:
Artikkel 1
1. Käesolevat määrust kohaldatakse Albaaniast ja Balti vabariikidest pärinevate artiklis 2 nimetatud toodete impordi suhtes.
2. Käesolevas määruses määratletakse "pärinev toode" ühenduses kehtivate asjakohaste eeskirjade alusel. Nende toodete päritolu tuleb kindlaks määrata vastavalt Albaania ja Balti vabariikide asutuste väljaantud päritolusertifikaadi põhjal või muud liiki tõendite esitamisel, mille kasutamine on ühenduses kehtivate eeskirjade alusel lubatud.
Artikkel 2
1. Käesoleva määruse I lisas nimetatud toodete impordi suhtes kohaldatakse ühenduse eelkontrolli, mis viiakse läbi artiklis 3 ettenähtud korras.
2. Lõiget 1 kohaldatakse ka II lisas nimetatud toodete suhtes, mille suhtes on kohaldatud välistöötlemistoiminguid ühenduses kehtivate asjakohaste eeskirjade alusel.
Artikkel 3
1. Ühenduse kontrolli all olevad tooted lubatakse vabasse ringlusse impordidokumendi esitamisel. Selle dokumendi annavad liikmesriigid välja tasuta kõikide taotletud koguste kohta hiljemalt viiendal tööpäeval pärast seda, kui ühenduse importija, olenemata tema ühenduses registreeritud asukohast, on esitanud lihttaotluse kehtivate siseriiklike õigusaktide kohaselt.
2. Importija taotluses peab olema märgitud:
a) importija nimi ja aadress;
b) toote kirjeldus koos:
- CN-koodidega,
- päritoluriigiga;
c) eeldatav tarnimise kuupäev (kuupäevad) ja koht (kohad).
3. Iga kuu esimese kümne päeva jooksul teatavad liikmesriigid komisjonile artiklis 2 ettenähtud kontrolli alla kuuluvate toodete kogused ja väärtused, mille kohta on eelmisel kuul välja antud impordidokumendid.
Liikmesriikide esitatud teave liigitatakse tootekategooriate ja maade kaupa.
4. Kui toodete laad või erilised asjaolud seda nõuavad, võib komisjon liikmesriigi taotlusel või omal algatusel muuta selle teabe esitamise sagedust.
5. Vajaduse korral teatab komisjon liikmesriikidele suundumuste muutustest, mis on toimunud I lisas nimetatud toodete ühendusse importimisel.
Artikkel 4
Käesolev määrus jõustub Euroopa Ühenduste Teatajas avaldamise päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 2. märts 1992

Labels: 3
18
1